विक्रम दे मनै च भावनाएं ते बचारें दे ज्वार भाटे उठदे रेह्। इक इक पल ओदे लई जुगें आला लेखा होई गेया। अखीरियें चौदेया आले दिन संञा बेल्लै मारप्प भूपति आया ते इक भयानक गड़ाका मारियै बोलेया जौहरी जी महाराज, कांची दा हुकम आई गेया ऐ।" विक्रम दा दिल दैहली गेया। हुकम दा मतलब उन्न समझेया मृत्युदण्ड। भावें ओ मौती थमां डरदा नेईं हा पर जल्लादै दे हत्थें मरना ओ बेज्ज़ती समझदा हा। मारप्प भूपति फी बोलेया हुकम आया ऐ जे तुगी ठीक ठाक कांची भेजी दित्ता जा। अज्ज रातीं दूऐ पैह्र टुरना ऐ। त्यार होई जायां।" ए सुनियै विक्रम दे मनै च आशा दी किश लो जागी पेई ते डर घटी गेया। रस्ते इच बचने दे केईं रस्ते निकली सकदे न। नेईं बी कोई रस्ता लब्बा तां बी ओ लड़ी सकदा ऐ। इयां इक शूरवीर दी मौत प्राप्त होग। इन्ना बी नईं होग तां चक्करवर्ती हुन्दे सामनै इक वारी फी ए आखने दा मौका ते औग जे में पराधीन रेहिये नईं जी सकदा। स्वतन्त्रता आस्तै प्राण देई देङ।" चक्करवर्ती हुन्दे कोल जे उसलै कुन्दवी बी होऐ तां मेरी होर बी खुश किस्मती होग जे में औदै सामनै अपनी ईन मरजादा दा प्रमाण देई सकां।